projecte-aina/catalan_government_crawling huggingface dataset:
El primer any, l'empresa espera arribar a una producció de 672.000 galetes, amb la previsió de créixer un 50% l'any següent i amb la vista posada a mig termini en els mercats de França i Anglaterra
L'empresa catalana de pastisseria artesana Danés ha invertit 400.000 euros en l'adequació d'una nau industrial de 1000 m2 a Arenys de Mar amb l'objectiu d'expandir la seva activitat i iniciar-se en l'exportació.
L'origen de l'empresa Danés, creada recentment, és l'obrador artesà i familiar Pastisseria Danés, ubicat a Arenys des del 1957.
La tercera generació de la família ha engegat aquest nou projecte per iniciar-se en les vendes a l'exterior de productes de pastisseria fets a Catalunya.
L'empresa va rebre el Servei d'Assessorament Financer d'ACCIÓ, l'agència per a la competitivitat de l'empresa, que els va recomanar el mix de finançament més adequat al seu projecte, i els va ajudar a obtenir un préstec participatiu d'ENISA (Empresa Nacional de Innovación, SA) de 80.000 euros per acompanyar una part de la inversió. "
ACCIÓ ens va ajudar en tot el procés de sol·licitud del préstec ", explica Marc Danés, soci de l'empresa, que afegeix que l'empresa busca " adequar-se als nous models de mercat i comercialitzar certs productes en què som referents, sense perdre el procés de fabricació tradicional ".
Danés centrarà la seva activitat en la fabricació de galetes típiques d'Arenys de Mar (les anomenades "coquetes d'Arenys", elaborades amb pasta de full i sucre) i de galetes de te.
El primer any estima arribar a una producció de 672.000 unitats (equivalent a uns 5.300 quilos), que espera doblar l'any que ve. "
Fins ara, venent al mostrador arribem a fer unes 60.000 unitats l'any ", compara Marc Danés.
L'objectiu inicial és situar els productes en botigues gourmet i altres pastisseries de Catalunya, amb la vista posada a mig termini en els mercats de França i Anglaterra, perquè " són dos països que tenen molta cultura de productes gourmet de qualitat, com els nostres ", diu el soci de l'empresa.
La nova nau es posarà en marxa a finals de gener amb un equip de 5 treballadors inicialment, que preveu augmentar fins a 10 en el termini d'un any. "
Hem invertit en equipament divers com envasadores, sales de control de temperatura i qualitat i un forn, entre d'altres ".
Danés puntualitza que " no canviarem les receptes tradicionals " i per fer-ho l'empresa ha hagut de " trobar un embalatge per envasar al buit sense que els aliments perdin la seva qualitat, i sense afegir-hi additius ni conservants ".
Quan la fàbrica estigui a ple rendiment tindrà una capacitat de 30 treballadors en dos torns.
La pastisseria artesana Danés inverteix 400.000 euros en una nau industrial a Arenys de Mar per expandir-se i créixer a l'exterior
Constituït l'any 2008 i especialitzat en la innovació i R+D en l'àmbit de la maquinària agrícola i els equips industrials, Maqcentre passarà així a formar part d'Eurecat, resultat de la fusió dels centres tecnològics avançats de Catalunya
El Govern ha acordat aquest matí ratificar l'absorció del centre tecnològic Maqcentre per part d'Eurecat.
Constituït l'any 2008 i establert a Lleida, Maqcentre està especialitzat en la innovació i R+D en els àmbits de la maquinària agrícola i els equips industrials, fomentant la transferència tecnològica i l'aplicació de noves tecnologies en aquests sector productius.
Amb aquesta absorció, Eurecat amplia la seva presència territorial, reforça i amplia les seves competències i fa un pas més per consolidar-se com el gran centre tecnològic de referència per al teixit empresarial català i referent en innovació al sud d'Europa.
Nascut el 2015, és el resultat de la fusió dels centres tecnològics avançats ASCAMM, Barcelona Digital Centre Tecnològic, Barcelona Media i CETEMMSA.
L'any passat l'entitat va absorbir el Centre Tecnològic de Nutrició i Salut (CTNS) i va signar un acord de vinculació permanent amb Leitat.
Aquest procés, liderat per ACCIÓ –l'agència per a la competitivitat de l'empresa- té per objectiu reordenar la xarxa d'agents tecnològics de Catalunya amb la finalitat que esdevinguin entitats amb més massa crítica, fet que els permeti assolir majors cotes d'eficiència, donar millor servei al teixit empresarial català i a la vegada, competir amb èxit internacionalment.
El Govern ratifica l'absorció del centre tecnològic lleidatà Maqcentre per part d'Eurecat
L'empresa ha inaugurat aquest dijous a la Zona Franca de Barcelona la seva planta de bugaderia industrial més avançada tecnològicament a nivell mundial i la més gran de l'Estat espanyol.
La multinacional francesa Elis ha inaugurat aquest dijous a la Zona Franca de Barcelona una nova planta de bugaderia industrial, un projecte que ha suposat una inversió de 22 milions d'euros i la generació de 200 llocs de treball.
Aquest projecte d'inversió d'Elis a Catalunya ha comptat amb el suport de la Generalitat de Catalunya a través de Catalonia Trade & Investment, l'àrea d'atracció d'inversions estrangeres d'ACCIÓ.
La nova planta, que té l'objectiu de reduir la sobrecàrrega actual, compta amb unes instal·lacions de 13.000m 2 i capacitat de tractar fins a 500 tones de roba llista a la setmana destinada principalment a hotels i restaurants de Barcelona.
Es tracta de les instal·lacions més grans del grup a l'Estat espanyol i les tecnològicament més avançades a nivell internacional.
En aquest sentit, per exemple, u tilitza energia solar per cobrir el 20% de tota l'energia necessària per escalfar l'aigua -evitant l'emissió de 80 tones anuals de CO 2 - que després recicla internament.
D'aquesta manera, la tecnologia que utilitza la planta permet reduir un 30% el consum d'aigua, així com un 20% l'ús de productes químics i un 30% de gas.
Durant la inauguració, el director general d'Elis a Espanya, Romain Dupuy, ha afirmat que " amb aquesta nova planta, Elis reforça la seva posició de líder en el mercat, no només a nivell de facturació, sinó també pel que fa a innovació i protecció del medi ambient, permetent-nos oferir solucions de màxima qualitat als clients ".
De la seva banda, el conseller delegat d'ACCIÓ, Joan Romero, ha destacat que aquesta inversió és molt rellevant perquè " és generadora de llocs de treball, molt important des d'un punt de vista tecnològic i compromesa amb el medi ambient ".
Romero ha volgut subratllar " el compromís de les empreses franceses a Catalunya, on poden trobar un sector industrial molt potent, tecnologia i talent ".
De fet, França és el segon país amb més empreses establertes a Catalunya.
Amb seu a Saint-Cloud, prop de París, la multinacional fundada l'any 1883 té 33 plantes a l'Estat espanyol, tres de les quals a Catalunya (a Parets del Vallès i Castellví de Rosanes, a banda de la nova de la Zona Franca de Barcelona).
A nivell internacional té presència en 28 països, 440 centres de servei i producció i 45.000 treballadors.
De la seva banda, el conseller delegat d'ACCIÓ, Joan Romero, ha destacat que aquesta inversió "és generadora de llocs de treball, molt important des d'un punt de vista tecnològic i compromesa amb el medi ambient"
Des d'aquesta oficina l'empresa comercialitza al continent tubs de silicona per al transport de productes alimentaris i farmacèutics durant els processos de producció a les fàbriques.
L'empresa catalana Venair, dedicada a la producció de tubs industrials de silicona, s'ha establert a Sud-àfrica amb l'obertura de la seva primera filial al continent africà.
Per aquest projecte d'internacionalització l'empresa ha comptat amb el suport d'ACCIÓ –l'agència de la Generalitat de Catalunya per a la competitivitat de l'empresa, depenent del Departament d'Empresa i Coneixement- a través de l'Oficina Exterior de Comerç i d'Inversions a Johannesburg.
De fet, les oficines de Venair estan ubicades a les instal·lacions d'ACCIÓ a la ciutat sud-africana.
Aquests tubs s'elaboren principalment amb silicona (tot i que també poden ser d'altres materials com el neoprè o la fibra de vidre) i es poden personalitzar segons els requisits de cada sector.
S'empren durant processos de producció per transportar diferents productes entre màquines i permeten adaptar-ne la temperatura.
Al mateix temps, aquest sistema evita que els diferents productes i substàncies transportats entrin en contacte amb altres, garantint els requisits de seguretat que marca la legislació de cada indústria.
L'empresa catalana, amb seu a Terrassa, ja ha comercialitzat les primeres comandes de tubs flexibles de silicona per als sectors alimentari i farmacèutic des de la seva filial sud-africana i preveu arribar al mig milió d'euros en vendes l'any 2020 des de la seva filial de Johannesburg.
" Fins ara no teníem presència física a l'Àfrica i només havíem treballat en aquest mercat a través de distribuïdors, però la nostra intenció és controlar tot el mercat del sud d'Àfrica des de l'oficina de Johannesburg ", explica Carles Duarte, Business Analyst a Venair. "
Treballem tant per multinacionals que tenen presència al país, amb les quals ja hem tingut relació en altres països, com amb clients locals ", explica.
L'empresa espera consolidar el rol d'aquesta primera oficina a l'Àfrica l'any vinent i preveu obrir-ne d'altres en els propers anys per cobrir-hi més països.
Venair treballa també per a altres sectors com el cosmètic, el biotecnològic, el químic o l'aeronàutic, entre d'altres.
L'empresa exporta el 90% de les seves vendes i té presència física a 18 països, tot i que té negocis en més de 50 mercats d'arreu del món.
Fundada l'any 1986, té una facturació de 30 milions d'euros i una plantilla de 350 treballadors.
Venair exporta el 90% de les seves vendes i té presència física a 18 països
La filial canadenca de l'empresa catalana -que produeix peces d'alumini per als sectors del ferrocarril, la construcció, els ports esportius, el moble o les energies renovables-, ha facturat 3,3 milions d'euros el 2018, el doble que l'any anterior.
L'empresa catalana Tecalum (Tortellà, Girona), especialitzada en la producció de peces d'alumini ha duplicat aquest 2018 la facturació de la seva planta de producció ubicada al Canadà i ha assolit els 5 milions de dòlars canadencs (aproximadament, uns 3,3 milions d'euros).
D'aquesta manera, la producció anual ha registrat les 1.500 tones de perfils d'alumini, que es destinen als sectors del ferrocarril, la construcció, els ports esportius, el moble, la il·luminació o les energies renovables, principalment.
Per aquest projecte d'expansió al Canadà, Tecalum ha comptat amb el suport d'ACCIÓ –l'agència per a la competitivitat de l'empresa depenent del Departament d'Empresa i Coneixement- a través de l'Oficina Exterior de Comerç i Inversions de la Generalitat a Montreal.
L'empresa va posar en marxa la planta de producció a la regió del Quebec l'any 2015 i actualment compta amb 20 treballadors i una superfície de 3.500m 2 destinada a produir l'alumini que es distribueix a empreses de Canadà i els Estats Units.
Segons el conseller delegat de Tecalum, Marc Sansalvadó, " Canadà és un mercat molt sa, amb una economia molt favorable i perspectives molt positives ".
Sansalvadó subratlla que " és un país molt basat en el sector primari " i que "la indústria encara s'està desenvolupant, fet que presenta moltes oportunitats ".
En aquest sentit, el conseller delegat de l'empresa assegura que " encara tenim recorregut per créixer: en els propers anys podem passar dels 20 als 45 treballadors a la planta, que té capacitat per arribar a produir 12.000 tones de perfils d'alumini cada any ".
Fundada l'any 1989, Tecalum va néixer com una empresa de producció d'alumini orientada al mercat de la construcció, fabricant components per a portes o finestres.
Deu anys després la companyia va començar el seu procés d'expansió internacional i diversificació sectorial i es va centrar en la producció destinada a la indústria.
Actualment exporta un 70% de la seva facturació a Canadà, Estats Units, França, Bèlgica, Alemanya i als països nòrdics, principalment, i compta amb una plantilla de 100 persones a la seu de Tortellà.
Per l'empresa, "Canadà és un mercat molt sa, amb una economia molt favorable i perspectives molt positives".
Iniciat al 2014 a través d'ACCIÓ, el programa s'ha consolidat com a eina per millorar la competitivitat de les empreses
• Iniciat al 2014 a través d'ACCIÓ, el programa s'ha consolidat com a eina per millorar la competitivitat de les empreses.
• Amb les noves incorporacions, Catalunya Clústers aplega actualment 30 organitzacions clúster que tenen 1.780 membres, una facturació conjunta de 65.200M€ i sumen 277.500 treballadors.
• Han obtingut el segell del programa els clústers de la bellesa, la indústria de l'automoció, els materials avançats, la biotecnologia, la salut mental, el foodservice, l'hàbitat, les tecnologies de la salut, la pell i el vitivinícola.
El programa Catalunya Clústers, promogut per la Generalitat a través d'ACCIÓ –l'agència per a la competitivitat de l'empresa- ha aprovat la incorporació de 10 nous clústers membres, consolidant-se així com a eina per millorar la competitivitat de les empreses.
Iniciat fa dos anys, Catalunya Clústers promou l'agrupació d'empreses i entitats d'un mateix sector que comparteixen una plataforma per créixer, generar massa crítica, compartir reptes i projectar-se internacionalment.
De fet, el 73% de les empreses associades a clústers han experimentat augments de facturació en el darrer semestre del 2015.
Els 10 nous clústers que passen a formar part del programa sumen 537 empreses i entitats membres, facturen globalment 29.200M€, donen feina a 102.500 persones i són els següents:
- Beauty Cluster Barcelona (clúster de les indústries de la bellesa)
- Cataloniabio (clúster d'empreses biotecnològiques)
- CIAC (clúster de la Indústria de l'automoció)
- Clúster MAV (clúster de materials avançats)
Amb aquestes incorporacions, Catalunya Clústers suma actualment 30 clústers formats per 1.780 empreses amb un volum de negoci global de 65.200M€.
Les 30 organitzacions clúster tenen, en total, 277.500 treballadors.
Podeu consultar els clústers acreditats aquí: http://www.accio.gencat.cat/ca/serveis/clusters/
La directora general d'Indústria, Núria Betriu, destaca que amb aquesta fita "s'han assolit els objectius del programa: hem avançat en la racionalització del mapa de clústers i ara són presents en tot el teixit productiu del país".
Betriu destaca que el funcionament dels clústers "posa èmfasi en el canvi estratègic que suposen per a les empreses" i en "l'impuls públic i el lideratge privat".
En aquest sentit, un dels requisits per accedir al programa és "gaudir d'un fort lideratge privat per part de les juntes dels clústers, perquè facin de tractores de l'activitat dels membres".
Els 30 clústers gaudeixen de serveis, formació i tallers impulsats per ACCIÓ que busquen connectar-los amb actors rellevants tant a nivell nacional com internacional, orientar-los en la millora del model de negoci i promoure la competitivitat a través de diferents sectors.
Per al 2016, Catalunya Clústers es marca com a objectius la promoció del programa al món i la posada en marxa d'un sistema d'avaluació de tots els clústers basat en les millors pràctiques internacionals.
ACCIÓ acredita 10 nous clústers al programa Catalunya Clústers, que ja suma 1.780 empreses amb una facturació global de 65.200 milions d'euros
Ubicat al barri de Gràcia, és una iniciativa pionera a escala internacional pensada com a espai compartit per impulsar sinèrgies i projectes conjunts
• L'Espai Catalonia Clústers, ubicat al barri de Gràcia, és una iniciativa pionera a escala internacional pensada com a espai compartit per impulsar sinèrgies i projectes conjunts.
• La inauguració ha anat a càrrec avui del conseller d'Empresa i Coneixement, Jordi Baiget, i dels presidents de diversos clústers empresarials.
• En una primera fase, l'espai acull els clústers de la moda, l'hàbitat, la bellesa i el foodservice, i s'ampliarà gradualment amb altres integrants del programa Catalonia Clusters.
Barcelona ha estrenat aquest dimecres l'Espai Catalonia Clusters, el punt de trobada per a l'ecosistema de clústers del país.
Ubicat al barri de Gràcia (Milà i Fontanals, 14), es tracta d'una iniciativa pionera a escala internacional que en una primera fase acull els representants de quatre clústers catalans: moda, hàbitat, bellesa i foodservice.
La inauguració ha anat a càrrec del conseller d'Empresa i Coneixement, Jordi Baiget, que ha estat acompanyat de la directora general d'Indústria, Núria Betriu, la presidenta del Beauty Clúster Barcelona, Montse Martí, el vicepresident del Foodservice Cluster, Raimon Bagó, el president de l'Habitat Cluster Barcelona, Xavier Soria, i el president del Modacc Cluster, Francesc Maristany.
La posada en marxa d'aquest espai té com a objectiu principal la generació de nous projectes empresarials entre diferents clústers.
Així, l'espai actuarà com a node de referència per a empreses i agents dels clústers i s'hi organitzaran activitats de generació de coneixement, showrooms de productes i esdeveniments de networking entre les empreses membres.
L'Espai Catalonia Clústers serà també un lloc de connexió per interactuar amb clústers internacionals.
Els quatre clústers instal·lats ara a l'espai representen a més de 290 empreses i agents, i sumen una facturació superior als 8.000 milions d'euros.
En una segona fase s'hi incorporaran, a partir del setembre, tres clústers més (Clúster de l'Esport, Clúster de Materials Avançats i Clúster Edutech), un creixement que continuarà el 2017.
Inicialment l'espai disposa de 120 m2, que s'aniran ampliant gradualment.
El programa Catalonia Clusters, impulsat per la Generalitat a través d'ACCIÓ, promou l'agrupació d'empreses i entitats d'un mateix sector que comparteixen una plataforma per créixer, generar massa crítica, compartir reptes i projectar-se internacionalment.
L'articulació de l'espai inaugurat avui és un nou servei que ACCIÓ ofereix als membres del programa.
Catalonia Clusters suma actualment 30 organitzacions formades per 1.780 empreses amb un volum de negoci global de 65.200M€.
Els 30 clústers tenen, en total, 277.500 treballadors.
Podeu consultar els clústers acreditats aquí: http://www.accio.gencat.cat/ca/serveis/clusters/.
Barcelona estrena l'Espai Catalonia Clusters, punt de trobada per a l'ecosistema de clústers del país
La app IntesisHome desenvolupada per l'empresa d'Igualada permet a l'usuari programar i controlar remotament la climatització de la seva llar mitjançant el telèfon intel·ligent, la tauleta o Internet.
• La app IntesisHome desenvolupada per l'empresa d'Igualada permet a l'usuari programar i controlar remotament la climatització de la seva llar mitjançant el telèfon intel•ligent, la tauleta o Internet.
• Intesis Software és una de les 60 empreses i centres catalans que seran presents al Mobile World Congress dins l'estand Catalonia de la Generalitat.
• L'empresa de l'Anoia, que preveu incrementar prop d'un 40% la seva facturació aquest 2015, comercialitza la seva aplicació a Europa, l'Orient Mitjà, Austràlia i Amèrica.
Dia, 4 de març de 2015. – L'empresa catalana Intesis Software presenta durant el Mobile World Congress nous dispositius que milloren la seva aplicació remota IntesisHome de control de la climatització de la llar a través dels telèfons intel·ligents, les tauletes o Internet.
Aquesta aplicació permet engegar, apagar o programar la calefacció o l'aire condicionat de forma remota, saber-ne el consum elèctric de l'aparell o ser avisat en cas d'algun problema de l'aparell.
Com explica Josep Cerón, CEO d'Intesis Software, "IntesisHome és l'únic sistema al núvol capaç de proporcionar un control dels aparells d'aire condicionat i bombes de calor de diferents marques amb una interfície de control comú.
És ràpid, fàcil d'utilitzar, amigable i amb moltes funcionalitats i possibilitats".
En el Mobile World Congress, Intesis Software presenta les millores que ha desenvolupat més recentment com una API (Application Programming Interface) pública que obre el sistema perquè un tercer pugui controlar l'aire condicionat o bomba de calor, a través de comunicació encriptada i segura, i sempre amb el consentiment de l'usuari d'IntesisHome.
Una altra novetat és la integració amb el sistema IFTTT mitjançant el qual es pot interactuar amb l'aparell d'aire condicionat des de simples receptes que pot configurar el propi usuari, per exemple, engegar automàticament l'aire condicionat quan l'usuari està arribant a casa o quan a l'exterior s'arriba a una determinada temperatura.
A més, aquest 2015, s'inclourà també un sistema d'alertes a través del correu electrònic i de missatges "push" en el mòbil si la temperatura supera uns certs llindars o si l'aparell s'apaga, per exemple, perquè tal que l'usuari pugui actuar.
Intesis Software, que és una de les 60 empreses i centres catalans presents a l'estand Catalonia aquest 2015, presenta la seva aplicació per segon any consecutiu des de l'espai de la Generalitat a la fira de telefonia mòbil MWC.
L'empresa d'Igualada preveu incrementar prop d'un 40% la seva facturació d'aquest 2015 assolint els gairebé 6 milions d'euros amb les vendes de l'aplicació IntesisHome que comercialitza a Europa, l'Orient Mitjà, Austràlia i Amèrica.
L'empresa catalana Intesis Software presenta al MWC nous dispositius per a la seva aplicació remota de control de la llar
Del 15 d'octubre fins al 29 de març del 2021
MEDICA és la fira més important mundialment per al sector mèdic.
Enguany tindrà lloc en format virtual, mantenint l'objectiu d'impulsar la col·laboració i generar noves oportunitats de negoci entre empreses, proveïdors i altres agents del sector salut.
Aquesta trobada empresarial té una tradició de 20 anys.
En edicions anteriors s'ha comptat sempre amb uns 350 participants aproximadament provinents de 40 països i se celebren al voltant de 1150 reunions.
Amb motiu d'aquesta fira, ZENIT GmbH i el Sector Group Sanitari de l'Enterprise Europe Network (EEN), organitzen el Healthcare Brokerage Event a MEDICA 2020.
ACCIÓ t'acompanya a participar en el Brokerage Event de la fira MEDICA 2020 organitzat per la xarxa Enterprise Europe Network, de la qual ACCIÓ forma part i que agrupa més de 600 organismes de suport a l'empresa a 66 països.
Una empresa, un centre de recerca tecnològic, un hospital, un distribuïdor o una startup del sector salut.
ACCIÓ t'ofereix un 50% de descompte per participar al Healthcare Brokerage Event 2020.
Per a més informació sobre codis de descompte, contacteu amb nosaltres al correu [EMAIL] o al telèfon 934 767 212.
Un dels grans reptes que han d'afrontar moltes empreses, especialment les pimes, és el fet de ser capaces de donar resposta als canvis constants del mercat amb noves solucions que aportin valor.
Innovar és fonamental per al futur de qualsevol empresa.
Precisament, aquesta Guia ha estat elaborada amb l'objectiu d'ajudar les petites i mitjanes empreses a augmentar la seva capacitat d'innovació.
Concretament, la seva finalitat és aportar informació i coneixement perquè qualsevol pime, independentment de la seva activitat, pugui construir el seu model PROPI per gestionar la innovació.
És a dir, es proposen unes bases i uns conceptes, a partir dels quals cada empresa haurà de construir el model que s'adapti millor a la seva realitat.
La Guia està dividida en dues parts ben diferenciades:
Nota: Cal destacar que, tot i que no s'han inclòs exemples ni eines concrets al llarg del document, aquests s'aniran incorporant al voltant d'aquest espai web.